b'\n_START_ARTICLE_\nDolores Claman\n_START_PARAGRAPH_\nDolores Olga Claman (s. 6. hein\xc3\xa4kuuta 1927 Vancouver) on kanadalainen s\xc3\xa4velt\xc3\xa4j\xc3\xa4 ja pianisti. H\xc3\xa4nen \xc3\xa4itins\xc3\xa4 oli operettilaulaja. Claman aloitti pianonsoiton opinnot Vancouverissa ja opiskeli sitten musiikkia ja draamaa Etel\xc3\xa4-Kalifornian yliopistossa. Stipendill\xc3\xa4 h\xc3\xa4n p\xc3\xa4\xc3\xa4si viel\xc3\xa4 Juilliard School of Musiciin. H\xc3\xa4nen opettajiaan olivat siell\xc3\xa4 pianonsoitossa Rosina Lh\xc3\xa9vinne ja Edward Steuermann sek\xc3\xa4 s\xc3\xa4vellyksess\xc3\xa4 Vittorio Giannini ja Bernard Wagenaar. Clamanin ensimm\xc3\xa4isi\xc3\xa4 suuria teoksia olivat baletti Le R\xc3\xaave fantasque (1950) ja musiikkikomedia Timber! (1952)._NEWLINE_Vuonna 1953 Claman l\xc3\xa4hti Lontooseen, jossa h\xc3\xa4n s\xc3\xa4velsi musiikkia ITV:lle ja West End -revyisiin. Vuonna 1957 Claman meni naimisiin Richard Morrisin kanssa. Morris kirjoitti sanoitukset suurimpaan osaan h\xc3\xa4nen tulevista t\xc3\xb6ist\xc3\xa4\xc3\xa4n. Pari muutti Torontoon 1958. Yhdess\xc3\xa4 Claman ja Morris tekiv\xc3\xa4t noin 3\xc2\xa0000 jingle\xc3\xa4 seuraavien kolmenkymmenen vuoden aikana ja voittivat yli 40 kansainv\xc3\xa4list\xc3\xa4 palkintoa. 1970-luvun puolestav\xc3\xa4list\xc3\xa4 alkaen he jakoivat aikansa Euroopan (yleens\xc3\xa4 Lontoon ja Espanjan) sek\xc3\xa4 Vancouverin v\xc3\xa4lill\xc3\xa4._NEWLINE_Clamanin ja Morrisin musikaaleja olivat Mr Scrooge (1963) ja In the Klondike (1968). He ty\xc3\xb6skenteliv\xc3\xa4t my\xc3\xb6s elokuvissa, dokumenteissa ja televisiosarjoissa. Heid\xc3\xa4n musiikkinsa elokuvaan A Place to Stand (1967) sai Oscar-palkinnon. Clamanin tunnetuimpiin s\xc3\xa4vellyksiin kuuluu t\xc3\xa4m\xc3\xa4n lis\xc3\xa4ksi Hockey Night in Canadan teema. Teema otettiin Canadian Songwriters Hall of Fameen vuonna 2010. Claman teki yhteisty\xc3\xb6t\xc3\xa4 paitsi Morrisin, my\xc3\xb6s Jerry ja Rudy Tothin sek\xc3\xa4 Howard Cablen ja Neil Chotemin kanssa._NEWLINE_Claman s\xc3\xa4velsi pianolle Primitive Dancen (1945). H\xc3\xa4nen tuotantoonsa kuuluu my\xc3\xb6s lauluja James Joycen teksteihin ja preludi orkesterille.'